આપણા દેશમાં છેલ્લા ચાર-પાંચ મહિનામાં ડિજિટલ પેમેન્ટની પદ્ધતિઓમાં રીતસર ઉછાળો આવ્યો છે. અગાઉ આપણે કોઈ દુકાન, રેસ્ટોરાં કે હોટેલમાં ડિજિટલ પદ્ધતિથી પેમેન્ટ કરવું હોય તો ફક્ત એક જ રસ્તો હતો – બેન્ક તરફથી મળેલ એટીએમ કમ ડેબિટ અથવા ક્રેડિટ કાર્ડ. હવે આપણે ઇચ્છીએ (અને દુકાનદાર પણ એ માટે તૈયાર અને સજ્જ હોય!) તો મોબાઇલ વોલેટ, યુપીઆઇ, ક્યુઆર કોડનો ઉપયોગ કરીને કે ફક્ત આધાર કાર્ડ નંબર આપીને, પોતાની ફિંગર પ્રિન્ટથી ઓળખ સાબિત કરીને વગેરે જુદી જુદી ઘણી રીતે પેમેન્ટ કરી શકીએ છીએ.